มือมืดหยามคสช. ตัดไฟบ้านมีชัย
ทนายปูยื่นโต้บิ๊กตู่ทินพันธุ์มาตามโผ,วงประชุมสภาปฏิรูปฯราบรื่นฉลุยเลือก ทินพันธุ์ นั่งประธาน อลงกรณ์-วลัยรัตน์ ลอยลำรองประธานไร้คู่แข่ง ประมุข สปท.ขอสมาชิกรวมใจเป็นหนึ่ง คุยยังฟิตลุยงานหนักไหว ไม่ต้องห่วงอายุมาก มีชัย แทงกั๊กตั้งองค์กรใหม่บอนไซฝ่ายการเมือง สตง.อ้อนขอดาบเชือดประชานิยม-ชงวุฒิสภาถอดถอน-ส่งฟ้องเองคดีทุจริต กรธ.-สนช.จับมือลงพื้นที่ฟังเสียงชาวบ้าน เล็งถามปมร้อนที่มานายกฯ และระบบเลือกตั้ง 3 คนร้ายควบเก๋งวอลโว่ ลอบตัดสายเมนมิเตอร์ไฟฟ้าบ้าน อ.มีชัย ตำรวจคาดสร้างสถานการณ์การเมืองป่วนบ้านสมาชิก คสช. บิ๊กตู่ แจงลุยเรียกชดใช้จำนำข้าว ยึดตาม ก.ม.ยุค บรรหาร ไม่ทำเข้าข่ายละเว้นฯ วิษณุ โต้ไม่ได้ลุแก่อำนาจบีบ ยิ่งลักษณ์ ทนายปู ยื่น จม. ขอความเป็นธรรม งัด พ.ร.บ.วิธีปฏิบัติราชการทางปกครอง แย้งใช้คำสั่งทางปกครองเล่นงานไม่ได้,หลังจากมีกระแสข่าวก่อนหน้านี้ว่าคณะรักษาความสงบแห่งชาติ (คสช.) วางตัวบุคคลที่เข้าใจเจตนารมณ์ของ คสช.เพื่อเข้ามาเร่งรัดการปฏิรูปประเทศ ล่าสุดที่ประชุมสภาขับเคลื่อนการปฏิรูปประเทศ (สปท.) ได้เลือก ร.อ.ทินพันธุ์ นาคะตะ เป็นประธาน สปท.อย่างราบรื่น,เมื่อเวลา 09.35 น. วันที่ 13 ต.ค. ที่รัฐสภา มีการประชุมสภาขับเคลื่อนการปฏิรูปประเทศ (สปท.) นัดแรก วาระเลือกประธานและรองประธาน สปท. โดยนายชัย ชิดชอบ สปท.อาวุโสสูงสุด ทำหน้าที่ประธานชั่วคราว จากนั้นนายชัยได้ให้สมาชิกเสนอชื่อประธาน โดย พล.อ.ฐิติวัจน์ กำลังเอก สปท.เสนอชื่อ ร.อ.ทินพันธุ์ นาคะตะ เป็นประธาน สปท. แต่มีสมาชิกลุกขึ้นหารือ อาทิ นายวิทยา แก้วภราดัย และนายกษิต ภิรมย์ สปท.เสนอให้เลื่อนวาระการเลือกประธานและรองประธาน สปท.ออกไปก่อน และเสนอให้จัดสัมมนาเพื่อให้สมาชิกทุกคนได้ทำความรู้จักกันเพื่อเป็นวัฒนธรรมองค์กรก่อนตัดสินใจเลือกบุคคลเป็นประธาน ขณะที่สมาชิกอีกส่วนหนึ่งเห็นควรให้ดำเนินตามวาระต่อไป ในที่สุดที่ประชุมเห็นชอบให้ดำเนินตามวาระต่อไป และไม่มีผู้ใดเสนอชื่อสมาชิกคนอื่นชิงตำแหน่งประธาน สปท.ทำให้ ร.อ.ทินพันธุ์ได้รับเลือกเป็นประธาน สปท.,จากนั้น ร.อ.ทินพันธุ์กล่าวว่า ขอบคุณสมาชิกทุกคนที่ให้ความไว้วางใจ ตนจะทำหน้าที่รวบรวมวาระการปฏิรูปทั้งหมดต่อจาก สปช. เพราะ สปท.มีหน้าที่ปฏิรูปต่อไปให้สำเร็จตามเป้าหมายที่รัฐธรรมนูญชั่วคราวกำหนดไว้ การปฏิรูปจะสำเร็จได้ต้องขอความร่วมมือจากทุกคนให้เป็นอันหนึ่งอันเดียวกัน เรามีเวลาจำกัด หากใช้เวลาไปกับเรื่องอื่นที่ไม่เกี่ยวกับการปฏิรูปประเทศ จะถูกตำหนิได้ ดังนั้นควรให้ความสนใจและมีประโยชน์ หากยังเห็นว่ามีข้อควรปรับปรุง และเรื่องที่เป็นประโยชน์ควรพิจารณาร่วมกัน และให้ความสำคัญกับการจัดลำดับก่อนหลังในการทำงานปฏิรูปต่อไป สมาชิกอาจเป็นห่วงเรื่องอายุตนแต่ไม่ต้องห่วง วันนี้ยังทำงานหนักกว่าตอนเป็นหนุ่มอีก,ต่อมาเข้าสู่วาระการเลือกรองประธาน สปท.โดย พล.ต.ท.เดชณรงค์ สุทธิชาญบัญชา สปท.ลุกขึ้นเสนอชื่อนายอลงกรณ์ พลบุตร เป็นรองประธาน สปท.คนที่ 1 โดยไม่มีบุคคลอื่นเสนอชื่อแข่งขัน ทำให้นายอลงกรณ์เป็นรองประธาน สปท.คนที่ 1 โดยนายอลงกรณ์กล่าวว่า ขอบคุณสมาชิกที่ไว้วางใจ ยืนยันว่าจะทำหน้าที่อย่างดีที่สุดเป็นสะพานเชื่อมระหว่าง สปท.กับแม่น้ำ 4 สาย และสะพานเชื่อมระหว่างอดีตสู่อนาคตที่ประชาชนหวังว่า สปท.จะทำความหวังให้เป็นจริง จากนั้นนายเฉลิมศักดิ์ อบสุวรรณ สปท.ได้เสนอชื่อ น.ส.วลัยรัตน์ ศรีอรุณ เป็นรองประธาน สปท.คนที่ 2 โดยไร้คู่แข่งเช่นเดียวกัน ทำให้ น.ส.วลัยรัตน์ เป็นรองประธาน สปท.คนที่ 2 จากนั้น นายชัยได้แจ้งต่อที่ประชุมว่า จากนี้เลขาธิการสภาฯจะแจ้งรายชื่อไปยังนายกฯเพื่อแต่งตั้งต่อไป และสั่งปิดประชุมเวลา 11.10 น.,นายสิระ เจนจาคะ อดีต สปช.ด้านสังคม กล่าวว่า อยากฝากให้ สปท.ดูปัญหาเรื่องเศรษฐกิจ และคอร์รัปชัน การแก้ไขเรื่องเศรษฐกิจไม่จำเป็นต้องเอาเรื่องอบายมุขมาแก้ไขปัญหา ยังมีอีกหลายแนวทางที่สร้างสรรค์มากกว่า การแก้ไขปัญหาต่างๆ ขอให้คำนึงถึงเรื่องสังคมเป็นที่ตั้งด้วย ถ้า สปท.ไปหลงประเด็นนำเรื่องบ่อนกาสิโนมาดำเนินการต่อ เชื่อว่าจะมีประชาชนออกมาต่อต้านแน่นอน แต่ยังเชื่อว่าคน 200 คนจะมีคนที่คิดเหมือนตน คัดค้านสิ่งที่ไม่ดี ส่วนตนแม้จะไม่มีอำนาจในสภา แต่จะต่อต้านในรูปแบบภาคประชาชนอย่างถึงที่สุดเช่นกัน,เมื่อเวลา 13.30 น.ที่รัฐสภา มีการประชุมคณะกรรมการยกร่างรัฐธรรมนูญ (กรธ.) โดยนายมีชัย ฤชุพันธุ์ ประธาน กรธ. กล่าวก่อนเข้าประชุมว่า ได้เชิญสำนักงานตรวจเงินแผ่นดิน (สตง.) เข้ามาชี้แจงว่ายังขาดเครื่องมืออะไร เพื่อให้งานบรรลุผลหรือไม่ เพื่อ กรธ.จะได้ร่างเนื้อหาไว้ในรัฐธรรมนูญ หรือกำหนดไว้ในกฎหมายลูก สตง.ต้องหนุนเรื่องประสิทธิภาพการใช้เงินเป็นสำคัญ หากเสนอขอมีอำนาจฟ้องคดีอาญาเกรงว่าจะไปทับซ้อนหน้าที่ของคณะกรรมการป้องกันและปราบปรามการทุจริตแห่งชาติ (ป.ป.ช.) ส่วนกระแสข่าวที่จะมีการตั้งองค์กรตรวจสอบโครงการประชานิยมนั้น ที่ประชุม กรธ.ยังไม่มีมติ แต่เป็นเพียงปรึกษาหารือกลไกเพื่อระมัดระวังความเสียหายในการใช้จ่ายงบประมาณเท่านั้น ยังไม่มีมติจะตั้งองค์กรใดขึ้นมา ส่วนรูปแบบยังไม่ได้พิจารณา เพราะยังคิดไม่ออก,ต่อมาเวลา 13.45 น. มีการประชุม กรธ. โดยได้เชิญตัวแทนจาก สตง. ผู้ว่าการตรวจเงินแผ่นดิน และคณะกรรมการตรวจเงินแผ่นดิน (คตง.) เข้าชี้แจงการทำงาน โดยนายชัยสิทธิ์ ตราชูธรรม ประธาน คตง. กล่าวว่า มีข้อเสนอแก่ กรธ.คือ ให้คงบทบาทการทำงานของ สตง.ตามรัฐธรรมนูญฉบับปี 40 และ 50 ที่กำหนดให้สำนักงาน สตง.และผู้ว่าการ สตง.มีอำนาจในการตรวจสอบ ให้คงหน่วยงานคณะกรรมการวินัยทางงบประมาณและการคลัง ทำหน้าที่ตรวจสอบการใช้เงินว่าเป็นไปตามวัตถุประสงค์หรือไม่ไว้ เพราะมีอำนาจคล้ายศาลปกครองชั้นต้น หาก คตง. วินิจฉัยชี้ขาดความผิดแล้ว ให้ไปอุทธรณ์ที่ศาลปกครองสูงสุด จึงไม่เห็นด้วยกับร่างรัฐธรรมนูญฉบับที่มีนายบวรศักดิ์ อุวรรณโณ เป็นประธาน ที่ตัดส่วนนี้ออกไปและให้ศาลปกครองตั้งแผนกคดีวินัยการเงินการคลังและงบประมาณ,นายชัยสิทธิ์กล่าวต่อว่า นอกจากนี้ยังขอให้ สตง.มีอำนาจตรวจสอบการทำนโยบายประชานิยมและนโยบายอื่นๆของรัฐบาลที่ก่อให้เกิดความเสียหายต่อการเงินการคลัง เศรษฐกิจ สังคม การเมือง ความมั่นคงของประเทศ ตลอดจนการบริหารงบประมาณและก่อหนี้ผูกพันโดยมิชอบ หากพบความผิด สตง.สามารถส่งเรื่องให้วุฒิสภาสั่งยับยั้งโครงการประชานิยมหรือนำไปสู่การเปิดสำนวนถอดถอนจากตำแหน่งและชดใช้ค่าเสียหาย ขณะที่คดีทุจริตที่เกี่ยวข้องกับการเงินเดิมที่ต้องส่งสำนวน ป.ป.ช.เป็นผู้ฟ้อง ขอให้แก้ไขเป็น สตง.มีอำนาจในการฟ้องเอง,ที่รัฐสภา นพ.เจตน์ ศิรธรานนท์ โฆษกคณะกรรมาธิการวิสามัญกิจการสภานิติบัญญัติแห่งชาติ (วิป สนช.) แถลงภายหลังการประชุมว่า ได้หารือการทำงานร่วมกันระหว่าง สนช. สปท.และ กรธ. คงต้องเปลี่ยนไปจากเดิม อยู่ระหว่างออกแบบรูปแบบ 3 ประสาน ทำงานร่วมให้เกิดการปฏิรูปได้เร็วสมบูรณ์ที่สุด จะใช้โครงการ สนช.พบประชาชน เป็นช่องทางรับฟังความเห็นต่อการร่างรัฐธรรมนูญ ซึ่งการลงพื้นที่ สนช.พบประชาชนครั้งที่ 10 วันที่ 31 ต.ค.-1 พ.ย.ที่ จ.ยโสธรและอุบลราชธานี จะมีกรธ.ส่วนหนึ่งร่วมด้วย,นายพีระศักดิ์ พอจิต รองประธาน สนช. คนที่ 2 ในฐานะประธานกรรมการคณะกรรมการดำเนินงานโครงการ สนช.พบประชาชน เปิดเผยว่า จากนี้จะหาแนวทางว่า รูปแบบที่ สนช.และ กรธ.จะร่วมมือกันลงพื้นที่พบประชาชน ในประเด็นการร่างรัฐธรรมนูญจะเป็นอย่างไร คิดว่าจะรับฟังเฉพาะประเด็นสำคัญที่ประชาชนให้ความสนใจ เพราะเวลามีจำกัด อาทิ ประเด็นทางการเมือง อย่างที่มานายกฯ ที่มา ส.ส. ส.ว. และระบบการเลือกตั้ง,เมื่อเวลา 05.00 น. ร.ต.ท.เจตชนะ ศิริจำปา พนักงานสอบสวน สภ.ปากเกร็ด จ.นนทบุรี รับแจ้งเหตุคนร้ายตัดสายไฟฟ้าที่บ้านเลขที่ 29/264 หมู่ 9 หมู่บ้านเมืองทองธานี โครงการ 2 ซอย 1 ถนนแจ้งวัฒนะ ต.บางพูด จึงรุดไปสอบสวนพร้อมด้วย พล.ต.ต.สำราญ ยินดีอารมณ์ ผบก.ภ.จ.นนทบุรี พ.ต.อ.ฤทธินันท์ ปุ้ยพันธวงศ์ ผกก. พ.ต.อ.มานะ เทียนเมืองปัก พนักงานสอบสวนผู้ทรงคุณวุฒิ พ.ต.ท.วิทิต จันทร์เอี่ยม รอง ผกก.สส. พ.ต.ต.ประสิทธิ์ วิรัตยาภรณ์ สว.สส.สภ.ปากเกร็ด ในที่เกิดเหตุเป็นบ้านเดี่ยวสองชั้นหลังใหญ่ เป็นบ้านของนายมีชัย ฤชุพันธุ์ อายุ 77 ปี สมาชิก คสช.และประธาน กรธ. พบสายไฟฟ้าสีดำที่ต่อจากสายเมนเข้ามิเตอร์ไฟบริเวณหน้าบ้านถูกตัดขาดทั้งสองเส้น,ต่อมาทางเจ้าหน้าที่เข้าตรวจสอบกล้องวงจรปิดที่อยู่บริเวณหน้าบ้านและที่อยู่ใกล้เคียง ทราบว่า ช่วงเวลาประมาณ 04.00 น. มีคนร้ายประมาณ 3 คน ขับรถยี่ห้อวอลโว่ รุ่นเก่า ไม่ทราบสีและหมายเลขทะเบียน เพราะกล้องวงจรปิดอยู่ในระยะไกลจากที่เกิดเหตุ ไม่สามารถบันทึกสีและทะเบียนรถของคนร้ายได้ คนร้ายมาจอดรถใกล้บริเวณหน้าบ้านของนายมีชัย จากนั้นลงจากรถพร้อมถือคีมเดินมาตัดสายไฟทั้งสองเส้นที่อยู่ใต้หม้อมิเตอร์ไฟฟ้าจนขาด แล้วรีบเดินกลับไปขึ้นรถและหลบหนีไป เจ้าหน้าที่คาดว่าคนร้ายน่าจะจงใจลงมือก่อเหตุเพื่อสร้างสถานการณ์ทางการเมือง เพราะหลังจากก่อเหตุได้ขึ้นรถหลบหนีไปโดยใช้เวลาเพียงไม่กี่นาที อย่างไรก็ตาม ชุดสืบสวนกำลังตรวจสอบกล้องวงจรปิดภายในหมู่บ้านเมืองทองธานีทั้งหมด รวมทั้งบนถนนแจ้งวัฒนะและถนนติวานนท์ด้วย,เมื่อเวลา 09.00 น.ที่ทำเนียบรัฐบาล พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) เป็นประธานการประชุมคณะรัฐมนตรี (ครม.) ก่อนการประชุมนายกฯได้ร่วมรณรงค์ประชาสัมพันธ์การจัดมหกรรมแข่งขันจักรยานทางไกลประเทศไทย ตอน นักปั่นแห่งลุ่มน้ำโขง ชิงถ้วยพระราชทานสมเด็จพระบรม โอรสาธิราชฯ สยามมกุฎราชกุมาร ระหว่างวันที่ 29 ต.ค.-1 พ.ย. ในพื้นที่ จ.หนองคาย บึงกาฬ นครพนม และมุกดาหาร รวมระยะทาง 245.9 กม. มีนางกอบกาญจน์ วัฒนวรางกูร รมว.การท่องเที่ยวฯ นายยุทธ–ศักดิ์ สุภสร ผู้ว่าการการท่องเที่ยวแห่งประเทศไทยและนายเจฟฟรี่ เบญจกุลวิวัฒน์ ดารานักแสดง ร่วมประชาสัมพันธ์,ทั้งนี้นายกฯทดลองยกจักรยาน รุ่น prime team ทำจากคาร์บอน น้ำหนักเพียง 7.1 กก. ราคา 156,000 บาท และใช้ระบบเกียร์ไฟฟ้า จากนั้นได้ทดลองปั่นจักรยานรุ่น inverse team ราคาประมาณ 120,000 บาท จากหน้าตึกบัญชาการ 1 ขึ้นหน้าตึกไทยคู่ฟ้า วนหน้าสนามหญ้ากลับมาที่หน้าตึกบัญชาการ 1 รอบ โดยมีนางกอบกาญจน์และทีม รปภ.วิ่งตาม นอกจากนี้นายกฯยังกล่าวอวยพรนักฟุตบอลทีมชาติไทยที่จะแข่งขันฟุตบอลโลกรอบคัดเลือกโซนเอเชียกับเวียดนามว่า ขอให้ชนะ แต่อย่าคิดถึงชัยชนะอย่างเดียว ให้คิดถึงมิตรภาพ อย่าใช้อารมณ์,พล.อ.ประยุทธ์ ให้สัมภาษณ์ถึงกรณีการออกสารถึงประชาชนผ่านโฆษกประจำสำนักนายกรัฐมนตรีว่า หากจำเป็นจะออกสารจากนายกฯอีกจะได้ไม่ต้องพูดมาก เมื่อถามว่าเป็นการสื่อสารทางเดียวมากไปหรือไม่ พล.อ.ประยุทธ์ตอบว่า คุยเองก็ คุยอยู่แล้ว สิ่งไหนเป็นเรื่องที่มีผลกระทบต่อสังคม ต้องให้แถลงออกไปบ้าง เมื่อถามว่าแสดงว่ามีกระแสกดดันใต้ดินใช่หรือไม่ พล.อ.ประยุทธ์ ตอบว่า ไม่มี เวลานี้เป็นเวลาสำคัญจากช่วงนี้ไปจนถึงเดือน ก.ค.60 เป็นช่วงการปฏิรูป และเตรียมการปฏิรูปประเทศ แต่บางคนไม่เข้าใจว่าปฏิรูปหรือยัง อยากบอกว่าเราปฏิรูปและทำงานถึงได้งานออกมาได้เรื่องได้ราว ถ้าไม่ปฏิรูปแล้วทำแบบเดิม ไม่ต้องทำอะไรนั่งเฉยๆ ทำแบบเก่าทั้งหมด ไม่ได้ป่าคืน ไม่ได้แก้ปัญหาเชิงโครงสร้าง ไม่ได้แก้ปัญหาเศรษฐกิจ ไม่ได้แก้ปัญหาตำรวจให้มีประสิทธิภาพ มีหลายส่วนที่ต้องช่วยกัน ตนไม่ได้ว่าใครบกพร่อง แต่วันนี้เป็นเวลาต้องช่วยกันคิดช่วยกันทำ ไม่อยากให้ใครที่มีความคิดเห็นแตกต่าง เอาเรื่องแตกต่างหรือความขัดแย้งมาพูดอย่างเดียว ต้องพูดทั้งสองอย่างว่าปัญหาอยู่ที่ไหน,ต่อมาเวลา 13.50 น. พล.อ.ประยุทธ์ กล่าวภายหลังประชุม ครม.ว่า กล่าวถึงการส่งสารสื่อสารทางเดียวว่า เวลาคนอื่นสื่อสารทางเดียวเล่นงานตนผ่านสื่อ ไม่ยิ่งกว่าหรือ ฉะนั้นนานๆ พูดทางเดียวบ้าง อะไรที่มีปัญหาข้อสงสัยก็ชี้แจงเท่านั้นเอง วันนี้อยากให้การเสนอข่าวไม่เป็นแบบเดิม ตนคงไม่บังอาจขนาดไปปฏิรูปสื่อ แต่อยากให้น้องๆสื่อปฏิรูปการนำเสนอข่าว การสร้างความเข้าใจในด้านที่ดีให้กับประชาชน ให้มีความรักความสามัคคี ไม่เกิดความขัดแย้งอีกต่อไป อะไรที่วิจารณ์แสดงความเห็นก็บอกมา แต่อยากให้เบาๆลงหน่อย ตนไม่ได้ไปปิดกั้นอะไรสื่ออยู่แล้ว ไม่เช่นนั้นต่างชาติมองว่าไปปิดกั้น แค่เรียกนักข่าวมาคุยคนเดียวกลายเป็นว่าตนไปปิดกั้นเสรีภาพมนุษย์ มันใช่ที่ไหน ไม่ใช่หรอก พอกลับไปยังหัวเราะดี ไม่เห็นเดือดร้อน เขียนใหม่อีก เห็นอยู่การ์ตูนก็เขียนเหมือนเดิม เรียกไปก็เท่านั้น,พล.อ.ประยุทธ์ ยังกล่าวถึงการร่างรัฐธรรมนูญของ กรธ.ว่า กรธ.ต้องเอากฎหมายเก่าๆมาดูว่ามีข้อดีข้อเสียอย่างไร ฉบับไหนเป็นประชาธิปไตยมากน้อยกว่ากัน กฎหมายข้อไหนยอมรับกันได้ก็นำมาใส่ในฉบับใหม่ รวมถึงร่างรัฐธรรมนูญฉบับของนายบวรศักดิ์ อุวรรณโณ อดีตประธานคณะ กมธ.ยกร่างฯ เพื่อให้มีกลไกการปฏิรูปที่ยั่งยืน หากไม่มีการบัญญัติไว้จะไม่มีการปฏิรูปเกิดขึ้น ที่ทำมาเสียเวลาเปล่า ขอร้องว่าอย่าไปมองว่าเป็นประชาธิปไตยหรือไม่ ต่างชาติจะรับได้หรือไม่ เพราะสุดท้ายก็รับได้อยู่ดี แต่ไม่เข้าใจว่าทำไมต้องไปห่วงเรื่องคณะกรรมการยุทธศาสตร์การปฏิรูปและการปรองดองแห่งชาติ (คปป.) บอกตั้งหลายครั้งแล้วว่า คปป.ทำหน้าที่เป็นเพียงร่มหนึ่งที่เสนอเรื่องยุทธศาสตร์ ยืนยันไม่เคยคิดจะไปครอบงำใครหรือไปครอบงำรัฐบาลต่อไป เพียงแต่ต้องการให้ประเทศเดินได้ อะไรที่ทำให้เกิดความมั่นคงจึงเสนอ คปป.ขึ้นมา หากไม่มี คปป.จะไม่มีหลัก 3 ขาประกอบกัน คือ ปฏิรูป ปรองดองและลดความขัดแย้ง,พล.อ.ประยุทธ์ กล่าวอีกว่า วันนี้รัฐบาลนี้ต้องเตรียมการปรองดองจะทำวันนี้ให้เสร็จเลยไม่ได้ ทุกอย่างต้องเป็นไปตามกฎหมาย ต้องฟังความเห็นร่วมกัน สุดท้ายต้องมาหาวิธีการปรองดอง จะทำอย่างไรไม่รู้ วันนี้ยังตอบไม่ได้ อย่ามากดดันตนหรือกดดันรัฐบาลว่าต้องปรองดองก่อน หรือต้องนิรโทษก่อนแล้วถึงจะอยู่กันได้ แบบนี้เห็นแก่ตัวทำไม่ได้ เมื่อถามว่า คปป.จะมาครอบงำรัฐบาลในอนาคตหรือไม่ พล.อ.ประยุทธ์ ตอบว่า วันนี้จะไปบอกว่า คปป.ไปสั่ง มันสั่งไม่ได้ เพียงแค่ไปบอกว่าไปหากลไกอะไรมา จะเป็น คปป.หรืออะไรหรือจะไม่มีก็แล้วแต่ วันนี้ควรเป็นหน้าที่ทุกคน จะมาเรียกร้องอย่างเดียวไม่ได้ คปป.จะไปสั่งใครที่ไหน คปป.เพียงเสนอข้อเสนอไปยังรัฐบาล รัฐบาลจะทำหรือไม่ทำก็ได้ หากไม่ทำเพียงเอาเรื่องเข้าสภาพิจารณาร่วมกัน เมื่อถามว่า หากรัฐธรรมนูญไม่ผ่านประชามติจะทำอย่างไร พล.อ.ประยุทธ์ ตอบว่า ต้องหาวิธีการว่าจะทำอย่างไร ตนไม่อยากอยู่ตรงนี้หรอก บอกจริงๆเลยว่าไม่ได้อยากอยู่ เพราะปัญหาเยอะเหลือเกิน เมื่อถามย้ำว่า ประเมินหรือไม่ว่าปัจจัยใดที่อาจทำให้ร่างรัฐธรรมนูญนี้ไม่ผ่าน พล.อ.ประยุทธ์ตอบว่า ก็ทำประชามติไงเล่า ทำประชามติหรือเปล่าล่ะ ถ้าทำก็จบ,อีกเรื่อง พล.อ.ประยุทธ์ จันทร์โอชา นายกฯและหัวหน้า คสช. กล่าวภายหลังการประชุม ครม.ว่า ที่ประชุมได้พิจารณาเรื่องคดีความต่างๆ ที่รัฐบาลตกเป็นจำเลยกับบริษัทต่างๆที่มีการฟ้องร้องรัฐบาลมา 10 กว่าปี ขณะนี้เริ่มจะส่งผล รัฐบาลพยายามแก้มาโดยตลอด กำลังพยายามแก้ให้ลดความเสียหายลง ที่สำคัญมีคดีที่รัฐบาลนี้จำเป็นต้องดำเนินการเกี่ยวกับคดีรับจำนำข้าว ไม่ได้พูดว่าระดับผู้บริหารจะผิดหรือถูก ยังไม่รู้ต้องไปพิสูจน์กันต่อไป แต่สิ่งที่เราปล่อยไม่ได้ มันมีกฎหมายที่เกี่ยวกับการละเว้นตั้งแต่สมัยรัฐบาลนายบรรหาร ศิลปอาชา การกระทำต่างๆ ระยะเวลาจำกัดภายใน 2 ปี ในฐานะหัวหน้ารัฐบาลมีหน้าที่ต้องส่งเรื่องไปเท่านั้น เป็นมาตรการทางการปกครองเรียกร้องความเสียหายที่เกิดขึ้น มีกฎหมายมีอยู่แล้ว ตั้งแต่สมัยรัฐบาลนายบรรหาร ศิลปอาชา ไม่ได้ใช้มาตรา 44 เพราะคดีทั้งหมดที่เกิดขึ้นและเกี่ยวข้องกับนักการเมืองจะเข้าสู่ศาลปกครองทั้งสิ้น ไม่ยอมรับก็ไปฟ้องศาลปกครองต่อ แต่วันนี้เราต้องทำตรงนี้มันจะหมดอายุ วันข้างหน้าตนจะโดนอีกว่าทำไมไม่ทำ,ผู้สื่อข่าวถามว่า น.ส.ยิ่งลักษณ์ ชินวัตร อดีตนายกฯ ส่งจดหมายเปิดผนึกถึงนายกฯมีวัตถุประสงค์อะไร พล.อ.ประยุทธ์ ตอบว่า เป็นเรื่องของ น.ส.ยิ่งลักษณ์ แต่ท่านคงไม่ได้เป็นคนเขียนเอง คงเป็นคำแนะนำจากฝ่ายทนายความ เมื่อถามว่า มีการตีความว่าการใช้มาตรการทางการปกครองจะต้องบังคับใช้กับผู้ใต้บังคับบัญชาเท่านั้น พล.อ.ประยุทธ์ ตอบว่า กฎหมายเขียนไว้ชัดเจน ในช่วงแรกนายกฯและรัฐมนตรีที่เกี่ยวข้อง ไม่ว่าจะเป็นกระทรวงการคลัง กระทรวงพาณิชย์ ที่แบ่งออกเป็น 2 เรื่อง คือ 1.การทุจริตการจำนำข้าวและ 2.การดำเนินการซื้อขายในลักษณะรัฐต่อรัฐหรือจีทูจี ที่กระทรวงพาณิชย์รับผิดชอบ แต่ในฐานะหัวหน้ารัฐบาลต้องเป็นคนเสนอเรื่องร่วมกับ รมว.คลังในเรื่องหนึ่ง ส่วนอีกเรื่องตนกับ รมว.พาณิชย์ ต้องเป็นผู้เสนอเรื่องตามกฎหมายเพื่อเรียกร้องค่าเสียหาย แต่วันนี้ตัวเลขค่าเสียหายยังสรุปไม่ได้ แต่จะสรุปในวันที่ยื่นฟ้องว่าวันนี้ค่าเสียหายเท่าไหร่นับจากวันที่ส่งฟ้อง แต่ต้องระมัดระวังว่าจะทำอย่างไรจึงจะเป็นธรรมกับทุกฝ่าย ไม่ถูกอ้างว่าไปรังแกคนอื่นจนกลายเป็นปัญหาอีก,พล.ต.สรรเสริญ แก้วกำเนิด โฆษกประจำสำนักนายกฯ แถลงภายหลังการประชุม ครม.ว่า นายกฯและหัวหน้า คสช.สั่งการนายวิษณุ เครืองาม รองนายกฯ ติดตามข้อมูลต่างๆเกี่ยวกับการฟ้องร้องคดีระหว่างรัฐบาลไทยกับบริษัททั้งในและต่างประเทศ กับข้าราชการการเมือง ข้าราชการประจำ ทั้งที่เป็นโจทก์และจำเลย ที่มีวงเงินฟ้องร้องสูงหลักพันล้านหมื่นล้าน ที่เกิดขึ้นก่อนวันที่ 22 พ.ค. 57 การติดตามคดีไม่ว่าจะเป็นผลกรรม อานิสงส์ จะตกอยู่ในรัฐบาลชุดนี้ สิ่งสำคัญนายกฯยังสั่งทุกหน่วยราชการที่เป็นเจ้าของเรื่อง ต้องติดตามเรื่องของตัวเอง รวมถึงคดีจำนำข้าว ที่มีปัญหาเรื่องทำจดหมายเปิดผนึก นายวิษณุได้ชี้แจงให้ ครม.รับทราบว่า คดีนี้ไม่มีใครกล่าวหาว่าทุจริต แต่อดีตนายกฯถูกกล่าวหาว่าละเลย ไม่ตรวจสอบแก้ไขการทุจริตเมื่อมีการแจ้งมา ถ้าจงใจให้เกิดขึ้นต้องใช้อำนาจทางการปกครองเรียกค่าเสียหายภายในอายุความ 2 ปี หากเลยอายุความจะใช้อำนาจทางบริหารสั่งชดเชยไม่ได้ จึงมีวิธีเดียว ถ้าไม่ทำจะเสียโอกาสปกป้องผลประโยชน์ชาติ และละเลยการปฏิบัติหน้าที่ นายกฯเน้นย้ำว่าทุกอย่างเป็นตามขั้นตอนกฎหมาย ไม่ได้ลุแก่อำนาจ หรือใช้อำนาจอย่างไม่มีขีดจำกัด,ผู้สื่อข่าวรายงานจากทำเนียบรัฐบาลว่า สำหรับคดีที่นายกฯสั่งให้นายวิษณุ รวบรวมคดีที่รัฐเป็นคู่กรณี มีทั้งหมด 12 คดี ประกอบด้วย 1.คดีค่าทางด่วนดอนเมืองโทลล์เวย์ 2.การฟ้องร้องสถานีโทรทัศน์ไอทีวี 3.การทุจริตบ่อบำบัดน้ำเสียคลองด่าน 4.โครงการโฮปเวลล์หรือโครงการระบบการขนส่งทางรถไฟยกระดับในกรุงเทพมหานคร 5.คดีโครงการทางด่วนสายบางนา-บางพลี-บางปะกง 6. คดีบริษัท ฟิลลิป มอร์ริส 7.คดีบริษัท วอลเตอร์บาว จำกัด ฟ้องรัฐบาล ในโครงการก่อสร้างโทลล์เวย์ 8.คดีข้อพิพาททีโอทีกับเอไอเอส 9.คดีโครงการรับจำนำข้าวในรัฐบาล น.ส.ยิ่งลักษณ์ นอกจากนี้การขายข้าวแบบจีทูจี แยกออกเป็น 3 คดี 1.คดีของนายบุญทรง เตริยาภิรมย์ ในฐานะ รมว.พาณิชย์ 2.นายภูมิ สาระผล ในฐานะ รมช.พาณิชย์ และ 3.และภาคเอกชนที่เกี่ยวข้อง 14 ราย,พล.อ.ประวิตร วงษ์สุวรรณ รองนายกฯและ รมว.กลาโหม กล่าวว่า ทุกอย่างเป็นไปตามกระบวนการยุติธรรมอยู่แล้ว ไม่ต้องเป็นห่วง อะไรทำได้ก็ทำ อะไรทำไม่ได้ก็ไม่ทำ ซึ่งต้องดำเนินการในห้วงเวลา 2 ปี เพราะถ้าไม่เรียบร้อยรัฐบาลเองที่จะเดือดร้อน ยืนยันไม่ได้เป็นการกลั่นแกล้งอะไร ทุกอย่างเป็นไปตามกระบวนการยุติธรรม รัฐบาลจะไม่ให้ความเป็นธรรมได้อย่างไร,ขณะที่เมื่อเวลา 09.50 น. ที่ศูนย์บริการประชาชนสำนัก ก.พ.นายนรวิชญ์ หล้าแหล่งทนายของ น.ส.ยิ่งลักษณ์ ชินวัตร อดีตนายกรัฐมนตรี นำจดหมายเปิดผนึกของ น.ส.ยิ่งลักษณ์ มายื่นหนังสือถึง พล.อ.ประยุทธ์ จันทร์โอชา นายกฯและหัวหน้าคสช. และ รมว.กระทรวงการคลัง เรื่องขอคัดค้านและขอความเป็นธรรมการโต้แย้งแสดงพยานหลักฐานการเรียกค่าเสียหายในโครงการรับจำนำข้าว ผ่านนายสุขสวัสดิ์ สุวรรณวงษ์ หัวหน้าฝ่ายประสานมวลชน มีข้อเรียกร้องได้แก่ 1.คัดค้านคำสั่งกระทรวงการคลัง ที่ 448/2558 เรื่องการแต่งตั้งคณะกรรมการตรวจสอบข้อเท็จจริงความรับผิดทางละเมิด พร้อมขอให้ทบทวนและออกคำสั่งยกเลิกคำสั่งดังกล่าวและเพิกถอนการกระทำทั้งหมดที่เกี่ยวเนื่องกับคำสั่งที่อ้างถึง 2.หากยังคงฝืนดำเนินการตามคำสั่งข้างต้นขอให้นายกฯกำกับดูแล ควบคุมให้คณะกรรมการฯที่แต่งตั้ง ปฏิบัติตามระเบียบสำนักนายกรัฐมนตรีว่าด้วยหลักเกณฑ์ปฏิบัติเกี่ยวกับความรับผิดทางละเมิดของเจ้าหน้าที่ พ.ศ.2539 ข้อ 15 โดยเคร่งครัดและให้โอกาสโต้แย้งแสดงพยานหลักฐานต่อไป,นายนรวิชญ์ กล่าวว่า น.ส.ยิ่งลักษณ์มองว่าตำแหน่งนายกฯไม่อยู่ภายใต้ พ.ร.บ.ความรับผิดทางละเมิดของเจ้าหน้าที่ 2539 เพราะโครงการรับจำนำข้าวดำเนินโครงการลักษณะเชิงนโยบายแก้ไขปัญหาพืชเศรษฐกิจ ฝ่ายบริหารจะต้องรับผิดชอบทางการเมือง ไม่ใช่เจ้าหน้าที่รัฐกระทำการ จึงมิอยู่ภายใต้ พ.ร.บ.นี้ และการใช้ พ.ร.บ.ปฏิบัติราชการทางปกครอง บัญญัติไว้ชัดเจนว่าห้ามใช้บังคับแก่ รัฐสภาและคณะรัฐมนตรี และห้ามบังคับแก่การพิจารณาของนายกฯหรือ รมต.ในงานทางนโยบายโดยตรง จึงมิอาจนำ พ.ร.บ.วิธีปฏิบัติราชการทางปกครองมาบังคับ พ.ร.บ.ความรับผิดทางละเมิดใช้มา 20 ปีและกว่า 300 คดี ไม่เคยใช้กับอดีตนายกฯคนใดเลย พล.อ.ประยุทธ์ มีหมวก 2 ใบ เป็นทั้งนายกฯและหัวหน้า คสช. แม้จะไม่ใช้มาตรา 44 แต่มีอำนาจทางบริหาร ดังนั้นในฐานะฝ่ายบริหารด้วยกัน ความคิดต่างกันในบางบริบทเวลา จึงอยากให้ศาลที่เป็นคนกลางเป็นผู้พิจารณาจะถูกต้องกว่า,นายณัฐวุฒิ ใสยเกื้อ แกนนำ นปช. กล่าวว่า รัฐบาลคงใช้คำอธิบายของนายวิษณุ เครืองาม รองนายกฯ เป็นใบเบิกทาง เพื่อใช้คำสั่งทางปกครองบังคับ น.ส.ยิ่งลักษณ์ชดใช้ค่าเสียหายโครงการจำนำข้าว ก่อนหน้านี้ชัดเจนมาตลอดว่าจะฟ้องแพ่งเรียกค่าเสียหาย แต่เมื่อพบว่าต้องจ่ายค่าธรรมเนียมศาล จึงใช้เทคนิคทางกฎหมายบีบให้ผู้ถูกกล่าวหาเป็นฝ่ายฟ้อง การอ้างคดีจะหมดอายุความต้องเร่งรัดรับฟังไม่ได้ กว่าจะถึงจุดนั้นเหลือเวลาอีก 1 ปี 5 เดือน ฟ้องแพ่งทันก่อนหมดอายุความแน่นอน รัฐบาลนี้กล้าทั้งฉีกรัฐธรรมนูญ ยกเลิกกฎหมายมากมาย ใช้อำนาจสูงสุดตามมาตรา 44 หลายกรณี แต่กลับอ้างว่ากลัวตกเป็นจำเลยตาม พ.ร.บ.ความรับผิดทางละเมิดของเจ้าหน้าที่,ด้านนายวิเชียร พวงลำเจียก นายกสมาคมชาวนาและเกษตรกรไทย กล่าวว่า น.ส.ยิ่งลักษณ์ เป็นอดีตนายกฯ ที่กำหนดนโยบายจำนำข้าว เพื่อช่วยเหลือชาวนาอย่างจริงใจ ไม่ได้คิดทุจริต มีชาวนาไม่น้อยหลุดหนี้สิน เพราะนโยบายจำนำข้าว จึงอยากให้นายกฯ ทบทวนการเร่งออกคำสั่งทางปกครองเรียกค่าเสียหาย 5 แสนล้านบาท เอาผิด น.ส.ยิ่งลักษณ์จนกว่ากระบวนการยุติธรรมจะถึงที่สุด และอยากให้รัฐบาล พล.อ.ประยุทธ์สนใจช่วยเหลือชาวนามากกว่าที่เป็นอยู่ อย่ามัวเอาแต่จ้องประหัตประหาร น.ส.ยิ่งลักษณ์,เมื่อเวลา 09.30 น.ที่สำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) มีการเปิดเผยบัญชีแสดงทรัพย์สินและหนี้สินของ ครม.รัฐบาล ประยุทธ์ 2 กรณีเข้ารับตำแหน่งใหม่ 19 คน ที่น่าสนใจคือ นายสมคิด จาตุศรีพิทักษ์ รองนายกฯ มีทรัพย์สิน 146,916,928 บาท ส่วนใหญ่เป็นเงินลงทุน เงินฝากในบัญชีธนาคาร ที่ดิน เป็นทรัพย์สินของนายสมคิด 56,944,641 บาท ทรัพย์สินของนางอนุรัชนี จาตุศรีพิทักษ์ คู่สมรส 78,579,988 บาท และทรัพย์สินของบุตรที่ยังไม่บรรลุนิติภาวะ 11,392,299 บาท นายอภิศักดิ์ ตันติวรวงศ์ รมว.คลัง มีทรัพย์สิน 394,114,426 บาท เป็นรัฐมนตรีที่มีทรัพย์สินมากที่สุดในการปรับ ครม.ครั้งนี้ ส่วนใหญ่เป็นเงินฝากในบัญชีธนาคาร เงินลงทุน นายอุตตม สาวนายน รมว.เทคโนโลยีสารสนเทศและการสื่อสาร (ไอซีที) มีทรัพย์สิน 168,550,175 บาท นายสุวิทย์ เมษินทรีย์ รมช.พาณิชย์ มีทรัพย์สิน 97,337,126 บาท เป็นวัตถุโบราณ 139 ชิ้น อาทิ กลองโบราณ หินแกะสลัก เสาหินจีน เครื่องปั้นดินเผาสมัยสุโขทัย รวมมูลค่า 22.9 ล้านบาท นายปิยะสกล สกลสัตยาทร รมว.สาธารณสุข มีทรัพย์สิน 99,328,225 บาท นางอรรชกา สีบุญเรือง รมว.อุตสาหกรรม มีทรัพย์สิน 87,670,280 บาท นายออมสิน ชีวะพฤกษ์ รมช.คมนาคม มีทรัพย์สิน 68,294,221 บาท,พล.อ.อนันตพร กาญจนรัตน์ รมว.พลังงาน มีทรัพย์สิน 47,023,470 บาท พล.อ.ศิริชัย ดิษฐกุล รมว.แรงงาน มีทรัพย์สิน 92,071,271 บาท โดยพล.อ.ศิริชัย มีของสะสมเป็นพระเครื่อง 150 รายการ มูลค่า 8.3 ล้านบาท อาทิ พระสมเด็จวัดระฆัง 3 องค์ องค์ละ 1 ล้านบาท หลวงปู่ทวด รุ่นเลื่อนสมณศักดิ์ 1 องค์ 1 ล้านบาท สมเด็จจิตรลดา 1 องค์ 1 ล้านบาท ขณะที่นางพรวิมล ดิษฐกุล คู่สมรส มีของสะสมเป็นพวกอัญมณี อาทิ แหวน 112 วง ต่างหู 74 คู่ จี้และสร้อยคอ 40 รายการ รวมมูลค่า 28.5 ล้านบาท พล.อ.ธนะศักดิ์ ปฏิมาประกร รองนายกฯ มีทรัพย์สิน 184,278,868 บาท พล.อ.อ.ประจิน จั่นตอง รองนายกฯ มีทรัพย์สิน 26,908,358 บาท พล.ร.อ.ณรงค์ พิพัฒนาศัย 10,785,261 บาท พล.อ.ฉัตรชัย สาริกัลยะ รมว.เกษตรฯ 34,967,140 บาท นายดอน ปรมัตถ์–วินัย รมว.ต่างประเทศ มีทรัพย์สิน 138,198,595 บาท พล.อ.ดาว์พงษ์ รัตนสุวรรณ รมว.ศึกษาธิการ มีทรัพย์สิน 93,993,764 บาท,ส่วนอดีต ครม.ที่พ้นจากตำแหน่ง ที่น่าสนใจ อาทิ ม.ร.ว.ปรีดิยาธร เทวกุล อดีตรองนายกฯ มีทรัพย์สิน 1,302,038,134 บาท เทียบกับสมัยเข้ารับตำแหน่งรองนายกฯ เมื่อ ต.ค.57 มีทรัพย์สินลดลง 76.3 ล้านบาท โดยลดลงในส่วนเงินลงทุน เงินฝาก ที่ดิน โรงเรือนและสิ่งปลูกสร้าง ทั้งของ ม.ร.ว.ปรีดิยาธร และคู่สมรส นายยงยุทธ ยุทธวงศ์ อดีตรองนายกฯ มีทรัพย์สิน 88,962,529 บาท นายสมหมาย ภาษี อดีต รมว.คลัง มีทรัพย์สิน 115,612,269 บาท นายอำนวย ปะติเส อดีต รมช.คลัง มีทรัพย์สิน 29,534,195 บาท นายปีติพงศ์ พึ่งบุญ ณ อยุธยา อดีต รมว.เกษตรฯ มีทรัพย์สิน 801,989,984 บาท โดยนางวัฒนพร พึ่งบุญ ณ อยุธยา คู่สมรส แจ้งว่ามีทรัพย์สินอื่นๆมีมูลค่ารวมถึง 550 ล้านบาท อาทิ ตุ้มหู (เพชร ทอง พลอย) 227 คู่ มูลค่า 63 ล้านบาท แหวน (เพชร ทอง พลอย) 408 วง มูลค่า 276 ล้านบาท สร้อยคอ (เพชร ทอง พลอย) 61 เส้น มูลค่า 59 ล้านบาท นายณรงค์ชัย อัครเศรณี อดีต รมว.พลังงาน มีทรัพย์สิน 279,396,633 บาท นพ.รัชตะ รัชตะนาวิน อดีต รมว.สาธารณสุข มีทรัพย์สิน 148,096,087 บาท นายจักรมณฑ์ ผาสุกวนิช อดีต รมว.อุตสาหกรรม มีทรัพย์สิน 61,516,307 บาท,พล.อ.ประยุทธ์ จันทร์โอชา นายกฯและหัวหน้า คสช. กล่าวถึง การตรวจสอบการใช้งบประมาณของสำนักงานกองทุนสนับสนุนการสร้างเสริมสุขภาพ (สสส.) หลังคณะกรรมการติดตามและตรวจสอบการใช้จ่ายงบประมาณภาครัฐ (คตร.) พบการเบิกจ่ายงบประมาณไม่เป็นไปตามวัตถุประสงค์ว่า ได้ให้ คตร.ตรวจทุกเรื่องเกี่ยวกับการใช้งบประมาณทุกกองทุน จะได้ไม่ถูกกล่าวอ้างว่าไม่ได้รับความเป็นธรรม เมื่อเสนอผลตรวจสอบมาไม่ได้ชี้ว่าผิดหรือถูก เพราะข้อกฎหมายหรือระเบียบแต่ละกองทุนเขียนไม่ชัดเจน อาจจะไม่ผิดก็ได้ ฝ่ายกฎหมายกำลังพิจารณาอยู่ เพียงแต่ให้ไปร่างระเบียบทบทวนใหม่ เพราะกองทุนเหล่านี้หยุดไม่ได้ ประชาชนเดือดร้อน แต่ทำให้ถูกต้อง แต่คนบริหารที่ทำให้เกิดเรื่องที่ผ่านมา ต้องมีมาตรการที่จะลงโทษปรับเปลี่ยน ในทางการปกครอง ผู้บังคับบัญชาถ้าทำงานไม่ได้ผลต้องปรับย้าย ปรับออก ถ้าผิดส่งศาลกระบวนการยุติธรรมและ ป.ป.ช.,พล.อ.ไพบูลย์ คุ้มฉายา รมว.ยุติธรรม กล่าวถึงกรณีมอบหมายให้กระทรวงยุติธรรมตรวจสอบการใช้งบประมาณของสำนักงานกองทุนสนับสนุนการสร้างเสริมสุขภาพ (สสส.) หลังคณะกรรมการติดตามและตรวจสอบการใช้จ่ายงบประมาณภาครัฐ (คตร.) ตรวจพบบางโครงการเบิกจ่ายงบประมาณไม่เป็นไปตามวัตถุประสงค์ว่า ได้รับข้อมูลเบื้องต้นแล้ว เป็นข้อมูลโดยรวม คาดว่าจะใช้เวลาตรวจสอบไม่นาน แต่ไม่ได้หมายความว่า สสส.ไม่ดี แต่ไปดูว่า สสส.ใช้งบประมาณถูกต้องหรือไม่,พล.ต.สรรเสริญ แก้วกำเนิด โฆษกประจำสำนักนายกฯ แถลงว่า ครม.เห็นชอบร่างระเบียบสำนักนายกรัฐมนตรีว่าด้วยการป้องกันเจ้าหน้าที่ของรัฐมิให้เกี่ยวข้องกับการค้ามนุษย์ โดยหน่วยงาน ของรัฐจะต้องรณรงค์เผยแพร่ข้อมูลให้เจ้าหน้าที่ของตัวเองได้รับทราบว่าลักษณะใดบ้างที่เกี่ยวข้องกับการค้ามนุษย์และมีความผิดและโทษทางอาญาอย่างไร กำหนดให้มีคณะกรรมการขึ้นมา 1 คณะ ป้องกันเจ้าหน้ารัฐไม่ให้เกี่ยวข้องกับการค้ามนุษย์ ทั้งนี้ รัฐบาลมีแผนดำเนินการเรื่องดังกล่าวอย่างเป็นรูปธรรมมาตลอด ไม่ได้กังวลต่อการประกาศผลการจัดลำดับการปราบปรามการค้ามนุษย์ (ทิป รีพอร์ต) อย่างเดียว แต่ต้องพัฒนาให้เป็นสากล นอกจากนี้ ครม.มีมติอนุมัติงบประมาณช่วยเหลือผู้ประกอบการประมงในระหว่างไม่สามารถออกทำการประมงได้ วงเงิน 228,516,100 บาท,ผู้สื่อข่าวรายงานจากทำเนียบรัฐบาลว่า การประชุม ครม.ครั้งนี้อนุมัติแต่งตั้งข้าราชการการเมืองและข้าราชการประจำหลายตำแหน่ง ตามที่ พล.ต.สรรเสริญ แก้วกำเนิด โฆษกประจำสำนักนายกฯ แถลงภายหลังการประชุม ครม. อาทิ พล.อ.อักษรา เกิดผล เป็นที่ปรึกษานายกฯ นายเอกอนันต์ สรร-ประดิษฐ์ ดำรงตำแหน่งประจำสำนักเลขาธิการนายก- รัฐมนตรี นายพรชัย ตระกูลวรานนท์ เป็นกรรมการผู้ช่วย รมว.อุตสาหกรรม ในส่วนของกระทรวงสาธารณสุข นายวชิระ เพ็งจันทร์ รองปลัดกระทรวงเป็นอธิบดีกรมอนามัย นายอำนวย กาจีนะ รองปลัดกระทรวง เป็นอธิบดีกรมควบคุมโรค นายสุริยะ วงศ์คงคาเทพ รองปลัดกระทรวงเป็นอธิบดีกรมพัฒนาการแพทย์แผนไทยและการแพทย์ทางเลือก ในส่วนกระทรวงทรัพยากรธรรมชาติและสิ่งแวดล้อม นายนิพนธ์ โชติบาล อธิบดีกรมอุทยานแห่งชาติ สัตว์ป่า และพันธุ์พืช เป็นรองปลัดกระทรวง นายจตุพร บุรุษพัฒน์ อธิบดีกรมทรัพยากรน้ำ เป็นรองปลัดกระทรวง และนายสุพจน์ โตวิจักษณ์ชัยกุล รองปลัดกระทรวงเป็นอธิบดีกรมทรัพยากรน้ำ,พล.อ.อ.มณฑล สัชฌุกร โฆษกศูนย์บัญชาการแก้ไขปัญหาการบินพลเรือน (ศบปพ.) กล่าวว่า กรมการบินพลเรือนได้ชี้แจงถึงข้อบกพร่อง 35 ข้อ ที่สำนักงานบริหารการบินแห่งชาติของสหรัฐอเมริกา (Federal Aviation Administration : FAA) ขอให้ไทยแก้ไขปรับปรุง ขณะนี้ได้ดำเนินการเรียบร้อย แล้ว รวมทั้งเอกสารหลักฐานพร้อมจะแสดงให้เห็นครบถ้วนก่อนที่คณะ FAA จะเดินทางมาตรวจวันที่ 26 ต.ค. โดยนายกฯและหัวหน้า คสช.รับทราบความก้าวหน้าการแก้ไขปัญหาที่ ศบปพ.ดำเนินการ และขอให้ทุกฝ่ายร่วมมือตั้งใจแก้ไขปัญหาให้สำเร็จ ซึ่งการเข้ามาตรวจการแก้ไขข้อบกพร่องของ FAA มีความสำคัญมากเพราะหากผ่านการตรวจครั้งนี้ไปได้จะส่งผลดีต่อการแก้ไขข้อบกพร่องในส่วนที่เกี่ยวข้องกับองค์การการบินพลเรือนระหว่างประเทศ (International Civil Aviation Organization: ICAO) และสำนักงานบริหารความปลอดภัยด้านการบินของสหภาพยุโรป (European Aviation Safty Agency : EASA) ที่จะมาตรวจการแก้ไขข้อบกพร่องทางด้านการบินพลเรือนของประเทศไทยต่อไป,เมื่อเวลา 10.30 น. ที่ประตู 4 ทำเนียบรัฐบาล ตัวแทนคณะกรรมการญาติวีรชนพฤษภา 35 นำโดยนายอดุลย์ เขียวบริบูรณ์ ประธานคณะกรรมการฯ พร้อมนางพะเยาว์ อัคฮาด มารดา น.ส.กมนเกด อัคฮาด ผู้เสียชีวิตในเหตุสลายการชุมนุมปี 53 เข้ายื่นหนังสือถึง พล.อ.ประยุทธ์ จันทร์โอชา นายกฯและหัวหน้า คสช.ผ่านนายกมล สุขสมบูรณ์ ที่ปรึกษารมต.ประจำสำนักนายกฯ เรียกร้องให้ พล.อ.ประยุทธ์ เร่งสร้างความชัดเจน ขอให้รัฐบาลตั้งคณะกรรมการสร้างความปรองดอง มีอำนาจหน้าที่ขับเคลื่อนสร้างความปรองดอง โดยเห็นด้วยกับหลักการปรองดองของ พล.อ.ประยุทธ์ ที่ผู้สร้างผลกระทบต่อสังคมและ ประเทศชาติต้องพิสูจน์ตัวเองในกระบวนการยุติธรรม รวมถึงกองทัพที่เกี่ยวข้องกับความขัดแย้งด้วย และเห็นด้วยที่จะนิรโทษแบบต้นซอยกับทุกฝ่าย,ช่วงสายที่สำนักงานผู้ตรวจการแผ่นดิน สมาคมองค์การพิทักษ์รัฐธรรมนูญไทย นำโดยนายศรีสุวรรณ จรรยา เลขาธิการสมาคมฯ พร้อมคณะ ยื่นคำร้องต่อ ผู้ตรวจการแผ่นดิน ผ่านนายธาวิน อินทรจำนงค์ รองเลขาธิการสำนักงานผู้ตรวจการแผ่นดิน ขอให้ ตรวจสอบจริยธรรม พล.อ.ประยุทธ์ จันทร์โอชา นายกฯและหัวหน้า คสช. และนายวิษณุ เครืองาม รองนายกฯ กรณีแต่งตั้งเครือญาติ 2 ราย และบุคคลที่เคยร่วมอาชีพเดียวกันกับนายกฯที่เป็นทหารและตำรวจทั้งในและนอกราชการ เข้าไปเป็น สปท.77 คน หรือ 38.5 เปอร์เซ็นต์ เข้าข่ายเป็นการเลือกปฏิบัติ มีผลประโยชน์ทับซ้อน ขัดกันแห่งผลประโยชน์ หากพบว่าเป็นกรณีฝ่าฝืนไม่ปฏิบัติตามมาตรฐานทางจริยธรรมอย่างร้ายแรง ขอให้ดำเนินการส่งเรื่องให้กับ ป.ป.ช. ดำเนินการตามกฎหมาย ป.ป.ช. ที่เกี่ยวกับการขัดกันระหว่างประโยชน์ส่วนบุคคลและประโยชน์ส่วนรวม เพื่อนำไปสู่การถอดถอนต่อไป,เมื่อเวลา 10.00 น. ที่รัฐสภา นายสุรพงษ์ โตวิจักษณ์ชัยกุล และนายเรืองไกร ลีกิจวัฒนา แกนนำ พรรคเพื่อไทย เข้ายื่นหนังสือต่อนายพรเพชร วิชิตชลชัย ประธาน สนช. เพื่อขอให้สรรหากรรมการป.ป.ช.คนใหม่ แทนนายภักดี โพธิศิริ โดยนายสุรพงษ์กล่าวว่า หลังจากสำนักงานการตรวจเงินแผ่นดิน (สตง.) ชี้มูลว่า นายภักดีไม่เคยได้รับเลือกเป็นกรรมการ ป.ป.ช.ตั้งแต่ต้น เพราะไม่ได้ลาออกจากการ เป็นกรรมการองค์การเภสัชกรรม-เมอร์ริเออร์ชีวัตถุ จำกัดภายใน 15 วัน ตามมาตรา 11 ของกฎหมายป.ป.ช. และส่งเรื่องให้ สนช.ดำเนินการดำเนินการต่อสถานภาพ สนช. จึงต้องดำเนินการสรรหาป.ป.ช.คนใหม่ ขณะที่นายพรเพชรกล่าวว่า จะรับเรื่องไปดำเนินการตามมาตรา 16 ที่กำหนด สนช.เข้าชื่อไม่น้อยกว่า 1 ใน 4 ยื่นเรื่องให้ประธาน สนช. นำเรื่องเข้าที่ประชุมเพื่อถอดถอนต่อไป แต่นายสุรพงษ์แย้งว่า กรณีนายภักดีไม่ได้เป็น ป.ป.ช.มาตั้งแต่ต้นจะดำเนินการตามมาตรา 16 ไม่ได้ จะต้องดำเนินการตามมาตรา 7 แต่นายพรเพชรกล่าวว่าสนช.เคยตั้งคำถามไปยังคณะกรรมการ ป.ป.ช.มาแล้ว โดย ป.ป.ช.ยืนยันว่านายภักดีมีคุณสมบัติครบ สนช. จึงไม่สามารถดำเนินการอะไรได้ แต่ตนจะขอรับไป ดูข้อกฎหมายว่าจะดำเนินการอย่างไรได้บ้าง,นายสรรเสริญ พลเจียก เลขาธิการคณะกรรมการ ป.ป.ช.กล่าวถึง การพิจารณาไต่สวนการกล่าวหาพล.อ.ปรีชา จันทร์โอชา ปลัดกระทรวงกลาโหม กรณีการปกปิดบัญชีทรัพย์สินในส่วนบัญชีเงินฝากธนาคาร 5 บัญชี วงเงิน 46 ล้านบาท ของนางผ่องพรรณ จันทร์โอชา ภริยาว่าแม้ พล.อ.ปรีชามิได้แสดงรายการเงินฝากของคู่สมรสไว้ในหน้าหลักของบัญชีทรัพย์สิน แต่ได้แสดงรายการเงินฝากคู่สมรสไว้ในส่วนแนบท้ายรายละเอียด พร้อมแนบเอกสารประกอบบัญชีเงินฝากของคู่สมรสมาด้วย จึงมิใช่การปกปิดบัญชีทรัพย์สินหรือยื่นบัญชีทรัพย์สินเท็จ ส่วนที่ พล.อ.ปรีชายื่นแสดงบัญชีเงินฝากของกองทัพภาคที่ 3 ที่ตัวเองมีอำนาจสั่งจ่าย ไว้ในบัญชีทรัพย์สินด้วย ถือได้ว่าผู้ยื่นแสดงรายการทรัพย์สินถูกต้องแล้ว และไม่ถือว่าเป็นเงินฝากของ พล.อ.ปรีชา ซึ่งจากการตรวจสอบความถูกต้องและความมีอยู่จริงของทรัพย์สินของ พล.อ.ปรีชาและคู่สมรสพบว่า มีความถูกต้องอยู่จริงตามที่ผู้ยื่นได้แสดง ไม่ถือว่า พล.อ.ปรีชามีความผิดฐานจงใจยื่นบัญชีทรัพย์สินเป็นเท็จหรือปกปิดข้อเท็จจริงต่อ ป.ป.ช.
วงประชุมสภาปฏิรูปฯราบรื่นฉลุยเลือก ทินพันธุ์ นั่งประธาน อลงกรณ์-วลัยรัตน์ ลอยลำรองประธานไร้คู่แข่ง ประมุข สปท.ขอสมาชิกรวมใจเป็นหนึ่ง คุยยังฟิตลุยงานหนักไหว 
ข่าวหน้า1,ทินพันธุ์ นาคะตะ,ประธาน สปท.,อลงกรณ์ พลบุตร,องประธาน สปท.,มีชัย ฤชุพันธุ์,ประธาน กรธ.,นโยบายประชานิยม,สำนักงานกองทุนสนับสนุนการสร้างเสริมสุขภาพ,สสส.,งบประมาณ,กรมการบินพลเรือน,ข่าว,ข่าวการเมือง,ไทยรัฐฉบับพิมพ์